Hoë standaarde seëvier op 2022-WoordfeesDie toneelstuk ‘Die moeder’ het vyf Woordfees Woordtrofee-pryse gewen. (Foto: Nardus Engelbrecht) Die 2022 Toyota US Woordfees Woordtrofees is Donderdag by ŉ spesiale geleentheid by Johannesdal 1207 buite Stellenbosch oorhandig. Hoewel die feesaanbod vanjaar kleiner was, het daar vir geen oomblik twyfel oor die gehalte van produksies bestaan nie. Trouens, dit was vir die paneel ŉ uitdaging om die wenners aan te wys. “Die eerste in-persoon Woordfees sedert 2020 het groot én intieme werk opgelewer; werk wat tot trane geroer het en werk wat jou uit jou maag laat lag het – ’n onvergeetlike uitdrukking van daardie onbreekbare band tussen die uitvoerende kunste en ons geleefde ervarings,” sê Gillian Mitchell, sameroeper van die paneel. “Produksiestandaarde was hoog en die kompetisie straf tussen werk wat ŉ verskeidenheid onderwerpe en kwessies met groot sensitiwiteit en opwindende kreatiwiteit aangepak het.” Die wenners ontvang elkeen ŉ oorkonde en ŉ bedrag geld. Benewens Mitchell het die Woordtrofeesbeoordelaarspaneel vanjaar ingesluit Conroy Cupido, Jefferson Dirks-Korkee, Gustav Franzsen, Geoff Hyland, Athina Jansen, Rafiek Mammon, Jill Markram, Gary Naidoo, Jennie Reznek, Francois Tredoux, Naudé van der Merwe, Robin van Wyk en Maria Vos. Die volledige lys wenners is: WOW-onderwyser van die jaar – Jeremy Claassen WOW-skool van die jaar – Wesbank Sekondêr Beste prestasie in kunsjoernalistiek (INK-feeskoerant) – Willem Bester Beste prestasie: Tegnies – Die moeder Beste opkomende kunstenaar – Jacobus de Jager (Bach (to a) Blast!, dirigent) Beste debuutteks – Jason Jacobs (Kraal) Beste mansbyspeler – Dawid Minnaar (Die moeder) Beste vrouebyspeler – Ashley de Lange (Die moeder) Beste akteur – Marlo Minnaar (Die halwe huis) Beste aktrise – Sandra Prinsloo (Die moeder) Beste ensemble – Die sewe doodsondes Beste regisseur – Matthew Wild (Die sewe doodsondes) Beste toneelstuk – Die moeder Topverkoper: Niefiksie – TJ Strydom (Koos Bekker’s Billions) Topverkoper: Leefstyl – Louis Jansen van Vuuren en Isabella Niehaus (Daar’s ŉ vegan op my verandah) Topverkoper: Poësie – Antjie Krog (Plunder) Topverkoper: Fiksie – Irma Venter (Die verkeerde vrou) Beste prestasie: Klassieke musiek (vokaal) – Handel at Home Beste prestasie: Klassieke musiek (instrumentaal) – Late (and Last) Works of Schubert, Brahms and Debussy Beste prestasie: Kontemporêre musiekproduksie (podium) (solo/duo-gedrewe) – Skoonveld Beste prestasie: Kontemporêre musiekproduksie (podium) (ensemble) – Kitaarkonings Beste prestasie: Kontemporêre musiekproduksie (buitelug) Francois van Coke Beste prestasie: Dans – Manacan & Jazzart Dance Theatre (Survive) Lee-Ann van Rooi het die In Verbondenheid-prys ontvang. Hierdie prys word toegeken aan rolspelers wat in die kunste oor grense heen onvermoeid en dikwels vir min of geen vergoeding werk om groter sosiale kohesie te bewerkstellig. Die In Verbondenheidtoekenning word moontlik gemaak deur die ondersteuning van Distell. Feesheld – Marlise Serfontein